Na podlagi Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916) in [21/18](http://www.uradni-list.si/1/objava.jsp?sop=2018-01-0887) – ZNOrg)) ter v skladu s Pravilnikom o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) in Pravilnikom o strokovnih komisijah (Uradni list RS, št. 77/18 in [173/20](http://www.uradni-list.si/1/objava.jsp?sop=2020-01-3020)) Mestna občina Ljubljana, Mestni trg 1, Ljubljana (v nadaljnjem besedilu: MOL) objavlja

**Javni razpis za izbor dvoletnih kulturnih projektov na področju festivali, ki jih bo v letih 2022 in 2023 sofinancirala Mestna občina Ljubljana**

**1. Predmet in področje razpisa**

Predmet dvoletnega projektnega razpisa je sofinanciranje dvoletnih kulturnih projektov na področju festivali, ki jih bodo izvajalci izvedli v obdobju od 2022 do 2023.

Razpis se nanaša na sofinanciranje festivalov, ki kulturno ustvarjanje povezujejo z družbenokritičnimi in družbeno angažiranimi vidiki življenja ter hkrati udejanjajo interdisciplinarni pristop k različnim umetniškim področjem in zvrstem ter so namenjeni splošni javnosti.

**2. Cilji razpisa**

Sofinanciranje je namenjeno podpori dvoletnih kulturnih projektov na področju festivali, ki so v javnem interesu in so po svoji družbeni angažiranosti in povezovanju različnih umetniških področij in zvrsti prepoznani kot vrhunski ter nujno potrebni za pestro intelektualno in ustvarjalno življenje na območju MOL in so namenjeni splošni javnosti (v nadaljnjem besedilu: projekti).

**3. Pomen izrazov in upravičenost stroškov**

**Nevladna kulturna organizacija za namen tega razpisa je** društvo, ustanova, zavod ali zadruga s področja kulture, ki po svoji osnovni dejavnosti ne sodi med izobraževalne ali druge podporne organizacije, katerih temeljni namen za ustanovitev ni bilo opravljanje kulturno-umetniških dejavnosti ter posredovanje kulturnih dobrin v Sloveniji, in ki izpolnjuje naslednje pogoje:

* ima sedež v Mestni občini Ljubljana,
* ustanovile so jo izključno domače ali tuje fizične ali pravne osebe zasebnega prava,
* je nepridobitna,
* je neprofitna,
* je neodvisna od drugih subjektov,
* ni organizirana kot politična stranka, cerkev ali druga verska skupnost, sindikat ali zbornica.

**Upravičene osebe** za prijavo na ta javni razpis so nevladne kulturne organizacije, kot je opredeljeno v predhodnem besedilu te točke javnega razpisa, ki izpolnjujejo pogoje za sodelovanje na razpisu. Projekt, ki ga prijavljajo, je lahko sofinanciran le preko enega javnega razpisa MOL istočasno.

**Projekt** (festival) je po zasnovi in vsebini povezan ciklus prireditev, ki kontinuirano trajajo najmanj tri dni in obsegajo najmanj 10 umetniških, kulturnih in s kulturo povezanih dogodkov (gledaliških ali plesnih predstav, koncertov, razstav, literarnih dogodkov, performansov, intelektualnih pogovorov in drugih prireditev), in ki jih bodo prijavitelji v javnem interesu izvedli v obdobju od 2022 do 2023.

V primeru vsakoletne izvedbe projekta sta priprava in realizacija projektov v istem koledarskem letu, v primeru bienalne izvedbe projekta je lahko priprava projekta v drugem koledarskem letu kot realizacija projekta.

**Prijavitelj** projekta je odgovorni izvajalec. Izbrani izvajalec projekta bo v pogodbi naveden kot pogodbena stranka.

**Upravičeni stroški**, ki jih sofinancira MOL, morajo biti navedeni v razpisni prijavi prijavitelja in so:

* nujno potrebni za uspešno izvedbo projekta in so vezani izključno na izvedbo projekta,
* opredeljeni v prijavi prijavitelja,
* skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* dejansko nastali,
* prepoznavni in preverljivi,
* podprti z izvirnimi dokazili,
* niso in jih ne bodo istočasno financirali drugi sofinancerji projekta.

Neupravičeni stroški projekta vedno bremenijo izvajalca.

**Finančna uravnoteženost** projekta pomeni:

* uravnoteženost upravičenih stroškov projekta z njegovimi obsegom in vsebino (zlasti glede cenovne primernosti in stroškovne učinkovitosti),
* da so prihodki enaki odhodkom.

**Celotna vrednost projekta** obsega vse načrtovane odhodke.

**4. Pogoji za sodelovanje na razpisu**

4.1 Na razpis se lahko kot prijavitelji prijavijo upravičene osebe (3. točka razpisnega besedila), ki izpolnjujejo naslednje pogoje:

* so registrirani za opravljanje kulturno-umetniških dejavnosti in imajo sedež na območju MOL (obvezna priloga Izjava prijavitelja),
* so v obdobju od 2018 do 2021 kot nosilec izvedli najmanj dva projekta (festivala) z istim naslovom kot ga prijavljajo (obvezno dokazilo - kopija medijskega odziva in/ali vabil, najave ipd., največ 5 dokazil),
* na ta javni razpis prijavljajo največ en projekt (festival) v koledarskem letu (obvezna priloga Izjava prijavitelja),
* da je projekt (festival) po zasnovi in vsebini povezan ciklus prireditev, ki kontinuirano trajajo najmanj tri dni in obsegajo najmanj 10 umetniških, kulturnih in s kulturo povezanih dogodkov;
* da projekt (festival) kulturno ustvarjanje povezuje z družbenokritičnimi in družbeno angažiranimi vidiki mestnega življenja ter hkrati udejanja interdisciplinarni pristop k različnim umetniškim področjem in zvrstem ter je namenjen splošni javnosti;
* da bodo prijavljeni projekt izvedli v obdobju od 2022 do 2023 na območju MOL (obvezna priloga Izjava prijavitelja),
* da so v obdobju od 2018 do 2021 v celoti in v pogodbenem roku izpolnili vse svoje morebitne pogodbene obveznosti do MOL (obvezna priloga Izjava prijavitelja),
* da zaprošeni znesek sofinanciranja za posamezni projekt ne presega 70% celotne predvidene vrednosti prijavljenega projekta in hkrati ne presega 20.000,00 eurov (obvezna priloga Izjava prijavitelja),
* da bodo ustrezno ovrednotili avtorsko delo, razstavnino in podobno (obvezna priloga Izjava prijavitelja),
* da je prijavljeni projekt finančno uravnotežen - odhodki = prihodki (obvezna priloga Izjava prijavitelja),
* dovoljujejo objavo osebnih podatkov z namenom objave rezultatov razpisa na spletni strani MOL, skladno z Zakonom o dostopu do informacij javnega značaja, določbami Splošne uredbe o varstvu osebnih podatkov in Zakonom o varstvu osebnih podatkov oziroma veljavnimi predpisi, ki urejajo področje varstva osebnih podatkov (obvezna priloga Izjava prijavitelja),
* da se strinjajo s pogoji, kriteriji in razpisno dokumentacijo (obvezna priloga Izjava prijavitelja).

4.2. Na razpisu ne morejo kandidirati tisti prijavitelji, ki imajo omejitve poslovanja na podlagi Zakona o integriteti in preprečevanju korupcije (Uradni list RS, št. [69/11](http://www.uradni-list.si/1/objava.jsp?sop=2011-01-3056) – uradno prečiščeno besedilo in [158/20](http://www.uradni-list.si/1/objava.jsp?sop=2020-01-2765)).

4.3. Izpolnjevanje razpisnih pogojev

V primeru naknadne ugotovitve o neizpolnjevanju pogojev, in po že izdani dokončni odločbi o izboru projekta, lahko MOL spremeni odločitev ter z izvajalcem ne sklene pogodbe. Prav tako lahko MOL v primeru naknadne ugotovitve o neizpolnjevanju pogodbenih obveznosti (če projekt ni bil izveden ) v tekočem pogodbenem letu razveže že sklenjeno pogodbo; če so bila sredstva že izplačana, pa zahteva povračilo sredstev skupaj z zakonitimi zamudnimi obrestmi, in sicer od dneva prejetja sredstev do dneva vračila. V primeru zmanjšanja proračunskih sredstev MOL, namenjenih za področje kulture, lahko MOL spremeni ali odstopi od že sklenjene pogodbe.

4.4. Strokovna komisija bo iz obravnave izločila vse vloge, ki niso skladne s 1. točko tega javnega razpisa (Predmet in področje razpisa) ter te vloge umestila med zavrnjene.

4.5. Projekt je lahko sofinanciran samo preko enega javnega razpisa MOL istočasno.

**5. Razpisni kriteriji**

|  |  |
| --- | --- |
| **KRITERIJ**: | **število možnih točk** |
| 1. Izvirna programska zasnova in vsebinska zaokroženost projekta | do 25 točk |
| 2. Interdisciplinarno povezovanje različnih umetniških področij in zvrsti | do 12 točk |
| 3. Obravnava družbeno kritičnih/angažiranih vidikov življenja | do 12 točk |
| 4. Usklajeno razmerje med umetniškimi vsebinami in družbeno kritičnimi ter družbeno angažiranimi vidiki prijavljenega projekta. | do 10 točk |
| 5. Referenčnost:  - prijavitelja v obdobju od 2018-2021 (do 10 točk):  a/kakovost in zahtevnost izvedenih projektov (do 5 točk)  b/promocija doslej izvedenih projektov in odziv pri občinstvu (do 5 točk)  -       avtorjev in izvajalcev, ki so vključeni v izvedbo projekta (do 5 točk)  -       večje število referenčnih sodelujočih izvajalcev iz mednarodnega prostora (do 5 točk) | do 20 točk |
| 6. Produkcijska zahtevnost in večji obseg produkcije (število dogodkov in sodelujočih) | do 8 točk |
| 7. Zagotovljena profesionalna izvedba in izdelan promocijski načrt | do 5 točk |
| 8.  Dostopnost projekta prebivalcem in obiskovalcem MOL (5 točk):  -       večjemu številu obiskovalcev (do 3 točke)  -       cenovna dostopnost projekta (do 2 točki) | do 5 točk |
| 9. Realno ovrednotena finančna konstrukcija | do 3 točke |
| **SKUPAJ** | **100 točk** |

**6. Uporaba kriterijev**

Razpisni kriteriji so ovrednoteni s točkami. Najvišje število točk je 100. V sofinanciranje so lahko sprejeti projekti, ki bodo v postopku ocenjevanja na podlagi razpisnih kriterijev prejeli najmanj 81 točk ter bodo glede na razpoložljiva sredstva MOL uvrščeni višje. Za izbor projekta v sofinanciranje morata biti kumulativno izpolnjena dva pogoja, in sicer: projekt mora v postopku ocenjevanja doseči najmanj 81 točk in biti uvrščen v predvideno kvoto najbolje ocenjenih projektov.

Višina odobrenih sredstev za projekt je odvisna od skupne višine prejetih točk, obsega in zahtevnosti projekta. Med izbranimi projekti prijaviteljev ni primerljivosti glede višine odobrenih sredstev v sorazmerju z višino prejetih točk.

MOL bo v letih 2022 in 2023 sofinanciral predvidoma 5 projektov.

MOL bo odločal o sofinanciranju prijavljenega projekta na podlagi mnenja pristojne strokovne komisije, veljavnih kriterijev ter ob upoštevanju razpoložljivih proračunskih sredstev za leti 2022 in 2023.

**7. Okvirna vrednost sredstev**

Okvirna vrednost vseh razpoložljivih sredstev za javni razpis v letu 2022 znaša 75.000,00 eurov.

MOL si pridržuje pravico do spremembe okvirne višine sredstev, v primeru, da se razpoložljiva sredstva spremenijo v postopku sprejemanja rebalansa proračuna MOL za leto 2022.

**8. Obdobje za porabo dodeljenih sredstev**

Dodeljena proračunska sredstva za izbrane projekte morajo biti porabljena v proračunskih

letih 2022 in 2023, in sicer do konca tekočega leta. Izbrani izvajalci projektov, s

katerimi bo sklenjena dveletna pogodba, bodo v letu 2022 pozvani k predložitvi programa za leto 2023. Na podlagi ovrednotenja le-tega bo MOL s pogodbeno stranko sklenil dodatek k pogodbi v letu 2022.

MOL bo z izbranim prijaviteljem projekta sklenil pogodbo o sofinanciranju projekta v obdobju od 2022 do 2023.

**9. Razpisni rok**

Razpis se prične 22. 10. 2021 in zaključi 15. 12. 2021.

**10. Razpisna dokumentacija**

Razpisna dokumentacija obsega:

* besedilo razpisa,
* prijavni obrazec,
* Izjava prijavitelja (obvezna priloga),
* vzorec pogodbe o sofinanciranju projekta.

Prijavitelj mora ob prijavi posameznega projekta na javni razpis priložiti naslednjo dokumentacijo:

* v celoti izpolnjen in podpisan prijavni obrazec,
* izpolnjeno in podpisano Izjavo prijavitelja,
* zahtevano obvezno dokazilo, navedeno pod točko 4.1.: dokazilo, da so v obdobju 2018-2021 izvedli najmanj dva projekta z naslovom, kot ga ima projekt, ki ga prijavljajo na ta javni razpis.

Prijavitelji naj za dokazovanje referenc in odzivov v strokovni javnosti ne prilagajo natisnjenih spletnih strani, pač pa naj navedejo natančne spletne naslove, ki omogočajo ogled na spletu.

Dokumentacije, ki je priložena vlogi, MOL prijaviteljem ne bo vračal.

**11. Oddaja in dostava vlog**

11.1. Prijavitelj mora vlogo vnesti v spletno aplikacijo, ki je objavljena na e-naslovu: <http://erazpisisubvencije.ljubljana.si>, povezava pa je objavljena tudi na spletni strani MOL ([www.ljubljana.si](http://www.ljubljana.si)).

Po končanem izpolnjevanju elektronske vloge mora prijavitelj prijavni obrazec za vsako vlogo posebej iz navedene spletne aplikacije natisniti in ga lastnoročno podpisati ter žigosati. Natisnjenemu obrazcu mora priložiti vse zahtevane priloge, v kolikor jih ni oddal v elektronski obliki v spletni aplikaciji.

Prijavitelj mora izpolnjen prijavni obrazec, ki ga natisne iz spletne aplikacije, z vsemi zahtevanimi prilogami, poslati s priporočeno pošto na naslov: **Mestna občina Ljubljana, Mestni trg 1, 1000 Ljubljana**. Na ovojnici mora biti naveden naziv in naslov prijavitelja. Prijavitelj mora vlogo oddati najkasneje do vključno **15. 12. 2021** **do 24.00 ure**. Vloga mora biti poslana kot priporočena pošiljka v zaprti ovojnici z oznako na sprednji strani: »NE ODPIRAJ – VLOGA: KULTURA – FESTIVALI«.

Podrobnejša navodila za uporabo spletne aplikacije in izpolnjevanje vlog so objavljena na spletnem naslovu <http://erazpisisubvencije.ljubljana.si/si/pomoc/>.

V primeru tehničnih težav na spletni strani MOL, ki bi pomenile daljše nedelovanje spletne aplikacije, in prijave ne bi bilo mogoče oddati na predpisan način, lahko prijavitelj svojo vlogo v celoti izpolni v dokumentu, ki bo objavljen na spletnem naslovu, navedenem v prejšnjem odstavku, in jo odpošlje s priporočeno pošiljko, kot je opredeljeno v razpisni dokumentaciji. Samo na tak način oddane vloge bo MOL upošteval kot pravilne in pravočasne. O morebitnih tehničnih težavah bodo prijavitelji obveščeni na spletni strani MOL.

11.2. Dopolnjevanje vlog:

11.2.1 Prijavitelj lahko vlogo dopolnjuje v razpisnem roku na način kot velja za pošiljanje vlog, in sicer s priporočeno pošiljko v zaprti ovojnici z oznako na sprednji strani: »NE ODPIRAJ – DOPOLNILNA VLOGA: KULTURA - FESTIVALI«. Prijavitelj mora vlogo dopolniti v spletni aplikaciji, jo v celoti natisniti in ponovno poslati, kot je določeno v točki 11.1..

11.2.2. Če bo vloga formalno nepopolna, bo prijavitelj pozvan, da jo dopolni. Prijavitelj mora vlogo dopolniti v roku pet (5) dni po prejemu poziva za dopolnitev. Če prijavitelj vloge ne dopolni v zahtevanem roku, bo vloga zavržena s sklepom.

11.3. Vloge, ki ne bodo poslane v roku in na način, ki je določen v 11.1. točki tega besedila razpisa, oziroma ki ne bodo pravilno opremljene, ne bodo elektronsko oddane in hkrati natisnjene in poslane po pošti s priporočeno pošiljko v predpisanem roku in na predpisan način, bodo zavržene. Zavržene bodo tudi vloge, ki ne bodo podane na prijavnem obrazcu, natisnjenem iz spletne aplikacije in ki ne bodo vsebovale obveznih prilog ter ne bodo dopolnjene v roku za dopolnitev vloge (nepopolne vloge).

11.4. Oddaja vloge pomeni, da se prijavitelj strinja z vsemi pogoji in kriteriji tega razpisa.

**12. Obvezne priloge k vlogi**

Obvezne sestavine in priloge vsake vloge so:

* pravilno izpolnjeni prijavni obrazci MOL v elektronski in natisnjeni obliki,
* dokazilo o izvedbi najmanj dveh projektov z istim naslovom v obdobju 2018-2021 (kopija medijskega odziva in/ali vabil, najave ipd.) (največ 5 dokazil), v kolikor niso bile oddane v elektronski obliki v spletni aplikaciji,
* fotokopije največ 3 referenčnih kritik, recenzij ali odzivov, v kolikor niso bile oddane v elektronski obliki v spletni aplikaciji.

**13. Odpiranje vlog in obveščanje o izidu**

13.1. Komisija za odpiranje vlog bo vloge odprla predvidoma 20. 12. 2021.

13.2. Za formalno nepopolno se šteje vloga:

* ki ne bo vsebovala dokazila v elektronski ali fizični obliki (4. točka besedila razpisa) o izvedbi najmanj dveh projektov z istim naslovom (kopija medijskega odziva in/ali vabil, najave ipd.) in ne bo dopolnjena v roku pet (5) dni po prejetju poziva za dopolnitev,
* ki ne bo vsebovala vseh dokazil in drugih sestavin, ki jih zahteva besedilo razpisa in razpisna dokumentacija in kljub pozivu ne bo dopolnjena v roku za dopolnitev vloge (nepopolne vloge).

Za prepozno se šteje vloga, ki ne bo oddana kot priporočena pošiljka do vključno 15. 12. 2021 do 24.00 ure.

Za neupravičeno osebo se šteje tisti prijavitelj, ki ne sodi v skupino upravičenih oseb (točka 3).

Po odpiranju vlog bodo iz nadaljnjega postopka izločene vse vloge prijaviteljev, ki jih niso vložile upravičene osebe ali niso bile pravočasne.

**14. Informacije o razpisu**

Dodatne informacije o razpisu lahko dobite vsak ponedeljek, sredo in petek med 9. in 12. uro, ob sredah tudi med 14. in 16. uro, pri pristojni uslužbenki: Saša Ogrizek ([sasa.ogrizek@ljubljana.si](mailto:sasa.ogrizek@ljubljana.si), t. 01/306 4816).

MESTNA OBČINA LJUBLJANA

Številka: 611-4/2021-1